CELEX: 32020D1805
Language: el
Date: 2020-11-27 00:00:00
Title: Απόφαση (ΕΕ) 2020/1805 της Επιτροπής της 27ης Νοεμβρίου 2020 για την τροποποίηση των αποφάσεων 2014/350/ΕΕ και (ΕΕ) 2016/1349 με σκοπό την παράταση της περιόδου ισχύος των οικολογικών κριτηρίων απονομής του οικολογικού σήματος της ΕΕ σε κλωστοϋφαντουργικά προϊόντα και είδη υπόδησης, καθώς και των σχετικών απαιτήσεων εκτίμησης και εξακρίβωσης [κοινοποιηθείσα υπό τον αριθμό C(2020) 8152] (Κείμενο που παρουσιάζει ενδιαφέρον για τον ΕΟΧ)

1.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 402/89
               
            
         ΑΠΟΦΑΣΗ (ΕΕ) 2020/1805 ΤΗΣ ΕΠΙΤΡΟΠΗΣ
         της 27ης Νοεμβρίου 2020
         για την τροποποίηση των αποφάσεων 2014/350/ΕΕ και (ΕΕ) 2016/1349 με σκοπό την παράταση της περιόδου ισχύος των οικολογικών κριτηρίων απονομής του οικολογικού σήματος της ΕΕ σε κλωστοϋφαντουργικά προϊόντα και είδη υπόδησης, καθώς και των σχετικών απαιτήσεων εκτίμησης και εξακρίβωσης
         
            
               [κοινοποιηθείσα υπό τον αριθμό C(2020) 8152]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2,
         Αφού ζήτησε τη γνώμη του Συμβουλίου Οικολογικής Σήμανσης της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Η ισχύς των οικολογικών κριτηρίων απονομής του οικολογικού σήματος της ΕΕ σε κλωστοϋφαντουργικά προϊόντα, καθώς και των σχετικών απαιτήσεων εκτίμησης και εξακρίβωσης, ισχύς η οποία καθορίζεται στην απόφαση 2014/350/ΕΕ της Επιτροπής (2), λήγει στις 5 Δεκεμβρίου 2020.
                  
               
                     (2)
                  
                  
                     Η ισχύς των οικολογικών κριτηρίων απονομής του οικολογικού σήματος της ΕΕ σε είδη υπόδησης, καθώς και των σχετικών απαιτήσεων εκτίμησης και εξακρίβωσης, ισχύς η οποία καθορίζεται στην απόφαση (ΕΕ) 2016/1349 της Επιτροπής (3), λήγει στις 5 Αυγούστου 2022.
                  
               
                     (3)
                  
                  
                     Σύμφωνα με τα συμπεράσματα του ελέγχου καταλληλότητας του οικολογικού σήματος της ΕΕ τα οποία δημοσιεύθηκαν στις 30 Ιουνίου 2017 (4), η Επιτροπή, από κοινού με το Συμβούλιο Οικολογικής Σήμανσης της ΕΕ, αξιολόγησε τη συνάφεια κάθε κατηγορίας προϊόντων, καθώς και τη συνάφεια και την καταλληλότητα των ισχυόντων οικολογικών κριτηρίων και των σχετικών απαιτήσεων εκτίμησης και εξακρίβωσης, πριν προτείνει την παράταση της περιόδου ισχύος τους. Για τις αποφάσεις 2014/350/ΕΕ και (ΕΕ) 2016/1349, η εν λόγω αξιολόγηση επιβεβαίωσε τη συνάφεια και την καταλληλότητα των κατηγοριών προϊόντων, καθώς και των ισχυόντων οικολογικών κριτηρίων και των σχετικών απαιτήσεων εκτίμησης και εξακρίβωσης.
                  
               
                     (4)
                  
                  
                     Επιπλέον, σύμφωνα με τα συμπεράσματα του ελέγχου καταλληλότητας του οικολογικού σήματος της ΕΕ τα οποία δημοσιεύθηκαν στις 30 Ιουνίου 2017, η Επιτροπή, από κοινού με το Συμβούλιο Οικολογικής Σήμανσης της ΕΕ, προτείνει λύσεις για να βελτιωθούν οι συνέργειες μεταξύ των κατηγοριών προϊόντων και να αυξηθεί η υιοθέτηση του οικολογικού σήματος της ΕΕ, μεταξύ άλλων με την ομαδοποίηση, κατά περίπτωση, άμεσα συνδεδεμένων κατηγοριών προϊόντων και την εξασφάλιση ότι, κατά τη διάρκεια της διαδικασίας αναθεώρησης, δίνεται η δέουσα προσοχή στη συνοχή μεταξύ των σχετικών πολιτικών της ΕΕ, της οικείας νομοθεσίας της και των συναφών επιστημονικών στοιχείων.
                  
               
                     (5)
                  
                  
                     Για να διευκολυνθεί περαιτέρω η μετάβαση σε μια πιο κυκλική οικονομία, τα κριτήρια απονομής του οικολογικού σήματος της ΕΕ σε κλωστοϋφαντουργικά προϊόντα και είδη υπόδησης θα πρέπει να αναθεωρηθούν με βάση το νέο σχέδιο δράσης για την κυκλική οικονομία με στόχο μια πιο καθαρή και πιο ανταγωνιστική Ευρώπη (5). Ως εκ τούτου, είναι σκόπιμο να παραταθεί η ισχύς των κριτηρίων απονομής του οικολογικού σήματος της ΕΕ που ορίζονται στις αποφάσεις 2014/350/ΕΕ και (ΕΕ) 2016/1349 έως την ίδια ημερομηνία λήξης, προκειμένου η Επιτροπή να είναι σε θέση να αναθεωρήσει από κοινού τις δύο αυτές κατηγορίες προϊόντων και, εάν κρίνεται εφικτό, να τις ομαδοποιήσει.
                  
               
                     (6)
                  
                  
                     Προκειμένου να δοθεί ο απαιτούμενος χρόνος για την ολοκλήρωση της διαδικασίας αναθεώρησης, καθώς και μια αξιόπιστη προοπτική που να καθιστά εφικτή τη συνέχεια της αγοράς για τους υφιστάμενους και τους μελλοντικούς κατόχους αδειών οι οποίοι μπορούν να διατηρήσουν στο μεσοδιάστημα τα οφέλη του οικολογικού σήματος της ΕΕ για τα προϊόντα στα οποία αυτό έχει απονεμηθεί, η περίοδος ισχύος των ισχυόντων κριτηρίων για τα κλωστοϋφαντουργικά προϊόντα και τα είδη υπόδησης, καθώς και των σχετικών απαιτήσεων εκτίμησης και εξακρίβωσης θα πρέπει να παραταθεί έως τις 31 Δεκεμβρίου 2025.
                  
               
                     (7)
                  
                  
                     Συνεπώς, θα πρέπει να τροποποιηθούν αναλόγως οι αποφάσεις 2014/350/ΕΕ και (ΕΕ) 2016/1349.
                  
               
                     (8)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει του άρθρου 16 του κανονισμού (ΕΚ) αριθ. 66/2010,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 6 της απόφασης 2014/350/ΕΕ αντικαθίσταται από το ακόλουθο κείμενο:
            
               
                  «Άρθρο 6
                  Τα οικολογικά κριτήρια για την κατηγορία προϊόντων “κλωστοϋφαντουργικά προϊόντα” και οι σχετικές απαιτήσεις εκτίμησης και εξακρίβωσης ισχύουν έως τις 31 Δεκεμβρίου 2025.».
               
            
         
         
            Άρθρο 2
            Το άρθρο 4 της απόφασης (ΕΕ) 2016/1349 αντικαθίσταται από το ακόλουθο κείμενο:
            
               
                  «Άρθρο 4
                  Τα οικολογικά κριτήρια για την κατηγορία προϊόντων “είδη υπόδησης” και οι συναφείς απαιτήσεις εκτίμησης και εξακρίβωσης ισχύουν έως τις 31 Δεκεμβρίου 2025.».
               
            
         
         
            Άρθρο 3
            Η παρούσα απόφαση απευθύνεται στα κράτη μέλη.
         
         
            Βρυξέλλες, 27 Νοεμβρίου 2020.
            
               
                  Για την Επιτροπή
               
               Virginijus SINKEVICIUS
               
                  Μέλος της Επιτροπής
               
            
         
         
            (1)  ΕΕ L 27 της 30.1.2010, σ. 1.
         
            (2)  Απόφαση 2014/350/ΕΕ της Επιτροπής, της 5ης Ιουνίου 2014, για τον καθορισμό οικολογικών κριτηρίων απονομής του οικολογικού σήματος της ΕΕ σε κλωστοϋφαντουργικά προϊόντα (ΕΕ L 174 της 13.6.2014, σ. 45).
         
            (3)  Απόφαση (ΕΕ) 2016/1349 της Επιτροπής, της 5ης Αυγούστου 2016, περί καθορισμού οικολογικών κριτηρίων για την απονομή του οικολογικού σήματος της EE σε είδη υπόδησης (ΕΕ L 214 της 9.8.2016, σ. 16).
         
            (4)  Έκθεση της Επιτροπής προς το Ευρωπαϊκό Κοινοβούλιο και το Συμβούλιο για την επανεξέταση της εφαρμογής του κανονισμού (ΕΚ) αριθ. 122/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) και του κανονισμού (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) [COM(2017) 355 final].
         
            (5)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο «Ένα νέο σχέδιο δράσης για την κυκλική οικονομία — Για μια πιο καθαρή και πιο ανταγωνιστική Ευρώπη» [COM(2020) 98 final].